Zvolenská, Zuzana, ministerka zdravotníctva SR (2014-03-18):
Ďakujem veľmi pekne, pani predsedajúca. Vážená pani predsedajúca, pani poslankyne, páni poslanci, dovoľte mi predložiť návrh zákona, predmetom ktorého je niekoľko bodov, a to transpozície smerníc Európskej únie a riešenie niektorých aplikačných problémov vyplývajúcich z praxe. V rámci transpozície smerníc sa nachádza v tomto návrhu úprava v súvislosti s informačnými postupmi na výmenu ľudských orgánov určených na transplantáciu medzi členskými štátmi, úprava takisto v súvislosti s automatickým uznávaním dokladov o špecializácii lekárov a zubných lekárov vyplývajúcich zo smernice Európskej únie o uznávaní odborných kvalifikácií, a to z dôvodu pristúpenia Chorvátskej republiky do Európskej únie. V rámci riešenia niektorých problémov aplikačnej praxe v tomto návrhu zákona sa nachádza definovanie ambulancií špecializovanej ambulantnej zdravotnej starostlivosti, ktorým zosúlaďujeme ich názvy a vôbec ich definovanie s výnosom o materiálno-technickom a personálnom vybavení týchto ambulancií. Zároveň sú tu aj ustanovenia povinností zdravotníckemu pracovníkovi podrobiť sa opakovanému posúdeniu zdravotnej spôsobilosti. Jedná sa o prípady v praxi, kedy ide o zdravotníckeho pracovníka, ktorý vykonáva zdravotnícke povolanie na základe povolenia na prevádzkovanie zdravotníckeho zariadenia, na základe licencie, živnostenského oprávnenia alebo ktorý je spoločníkom v obchodnej spoločnosti, ktorá je poskytovateľom zdravotnej starostlivosti, a v tejto zdravotnú starostlivosť poskytuje a to, táto povinnosť sa deje na základe podnetu osoby, ktorej sa poskytuje zdravotná starostlivosť, jej zákonného zástupcu alebo úradu pre dohľad, prípadne komory príslušnej na vedenie registra zdravotníckych pracovníkov u poskytovateľa špecializovanej zdravotnej starostlivosti, ktorého určí orgán príslušný na vydanie povolenia. Takisto sa dopĺňajú určité povinnosti vzdelávacej ustanovizne, kde sa jedná o právo zrušenia osvedčenia o akreditácii, ak táto ustanovizeň umožní zdravotníckemu pracovníkovi vykonať záverečnú skúšku bez absolvovania príslušného vzdelávania. Upravuje sa aj poplatok za vedenie registra v komore. Takisto sa upravujú aj nové povinnosti poskytovateľov zdravotnej starostlivosti a súvisiace pokuty za ich porušenie, a to najmä v dvoch prípadoch. Pri poskytovateľoch ústavnej zdravotnej starostlivosti, a to v prípade narodenia dieťaťa, kedy sa odosiela lekárska prepúšťacia správa dieťaťu prepusteného z ústavnej zdravotnej starostlivosti do domáceho prostredia určenému všeobecnému lekárovi, ktorý poskytuje všeobecnú ambulantnú starostlivosť pre deti a dorast. Takisto je tu povinnosť oznámiť príslušnému úradu práce, sociálnych vecí a rodiny svojvoľné opustenie zdravotníckeho zariadenia matkou po pôrode bez dieťaťa alebo aj s dieťaťom, ale bez súhlasu poskytovateľa, oznamovať údaje o potenciálnom darcovi orgánov určených na transplantáciu transplantačnej organizácii. Prvé dve povinnosti reagujú práve na potrebu skutočne väčšieho dozoru a ingerencie štátu v prípadoch detí, aby ten dohľad bol kontinuálny a aby nám tzv. nevypadávali zo systému skutočne v žiadnej etape svojho života. Na základe tohto sa aj poskytovateľovi všeobecnej ambulantnej zdravotnej starostlivosti pre deti a dorast určuje povinnosť oznámiť úradu práce sociálnych vecí a rodiny prípadné znemožnenie vykonania preventívnej prehliadky dieťaťa v domácom prostredí. Ako ďalšie sa upravuje aj dočasná pracovná neschopnosť bezprostredne súvisiaca s poskytovaním zdravotnej starostlivosti osobe, ktorej zdravotný stav túto dočasnú pracovnú neschopnosť vyžaduje. Zosúlaďuje sa tiež zoznam prioritných chorôb uvedených v prílohe 3 zákona o rozsahu zdravotnej starostlivosti vzhľadom na zmenu zoznamu chorôb podľa medzinárodnej klasifikácie chorôb. Takisto sa upravuje nová forma poskytovania zdravotnej starostlivosti, ktorou je ošetrovateľská starostlivosť v zariadeniach sociálnoprávnej ochrany detí a sociálnej kurately. Zo zdrojov verejného zdravotného poistenia bude možné uhrádzať vybraných 9 zdravotných výkonov určených pre sestru a navrhuje sa výkon kontrolnej činnosti zdravotnou poisťovňou v súvislosti s uhrádzaním týchto výkonov nad správnym poskytovaním ošetrovateľskej starostlivosti v zariadeniach sociálnych služieb, bude dohliadať úrad pre dohľad nad zdravotnou starostlivosťou. Vážená pani predsedajúca, vážené panie poslankyne, vážení páni poslanci, dovoľte mi požiadať vás o podporu predloženého vládneho návrhu. Ďakujem veľmi pekne.